Student steeds in waakeenheid: ‘Ons vat dit dag vir dag’Christo Reyneke. Foto: Verskaf Die 19-jarige student van Klerksdorp in Noordwes wat ernstig beseer is nadat hy Woensdag in ŉ erge botsing op die N12 buite Wolmaransstad betrokke was, is na ŉ hospitaal in Bloemfontein oorgeplaas. Christo Reyneke word nou in die waakeenheid van die Life Rosepark-hospitaal in Bloemfontein behandel. Hendrik Reyneke, Christo se pa, het aan Maroela Media gesê sy seun is Saterdag per ambulans vanaf die Life Anncron-hospitaal in Klerksdorp na Bloemfontein geneem. “Die oorplasing het gelukkig goed afgeloop. Daar was ŉ paar klein dingetjies wat ons bekommer het, maar alles is nou weer onder beheer,” het Reyneke gesê. Maroela Media het vroeër berig Christo, ŉ student in natuurbestuur, was op pad na sy ouers wat op Wesselsbron in die Vrystaat woon toe die bakkie waarmee hy gery het met ŉ vragmotor gebots het. Christo het ŉ groot skedelbreuk opgedoen en moes uit die wrak van die voertuig gesny word. Sy lewer en slukderm is geskeur, sy bobeen is gebreek en hy het ŉ groot snywond aan sy skouer en kleiner snywonde aan sy lyf opgedoen. Reyneke het gesê dokters kan steeds nie bepaal of Christo enige langtermyn-breinskade opgedoen het nie, aangesien daar nog te veel swelling op sy brein is. “Die dokter in Bloemfontein het vir ons gesê daar lê ŉ baie lang pad van herstel voor. Selfs wanneer hulle hom wakker maak, gaan hy nie net 100% reg wees nie. Hulle sê dit kan tot twee jaar neem voordat hy ten volle herstel het. So, ons vat dit nou dag vir dag,” het hy gesê. Hy het gesê Christo se toestand is stabiel en daarvoor is die gesin baie dankbaar. “Ons bly net bid en glo en vertrou dat die Here hom sal gesond maak.”